Asmara

**Asmara** () – Eritrėjos sostinė ir didžiausias miestas, netoli Raudonosios jūros. Mieste yra medžio apdirbimo pramonė, grūdų ir daržovių apdirbimas, kvepalų, stiklo, cemento, plytų pramonė. Netoliese yra vandens jėgainė, aukso ir vario kasyklos. Mieste yra techninė ir profesinė mokyklos. 2017 m. miesto istorinė dalis įtraukta į UNESCO pasaulio paveldo sąrašą kaip *Asmara, modernizmo miestas Afrikoje*.

## Etimologija

Asmaros įkūrimo legenda pasakoja, kad senovėje šioje vietovėje buvo keturi kaimai, kurių vyrai nuolat kariaudavo. Kadangi jie nuolat patirdavo žemumų gyventojų antpuolius, jų moterys nusprendė, kad reikia susivienyti tarpusavyje prieš bendrus priešus. Dėl to gyvenvietei duotas pavadinimas *Arbate Asmera*, kas tigrinijų kalba reiškia „jos keturios juos suvienijo“.

## Istorija

Nors miestas istoriniuose šaltiniuose minimas jau XIV a. pradžioje, imperatoriaus Dovydo I laikais, tai buvo nereikšminga gyvenvietė. Tikrasis jos klestėjimas prasidėjo tik 1897 m., kuomet į ją iš Masavos perkeltas Italijos Eritrėjos administracinis centras.

Italų valdymo laikais Asmara buvo sujungta geležinkeliu su jūra. Čia masiškai kėlėsi italai. 1939 m. Asmaroje gyveno 98 tūkst. gyventojų, iš kurių 53 tūkst. buvo italai. Tuo metu Asmara buvo statoma pagal europietiškus standartus ir tapo vienu moderniausių miestų Afrikoje, tituluojamu „Mažąja Roma“ ().

Po Antrojo Pasaulinio karo Asmaroje disluokuotos amerikiečių karinės pajėgos. 1952 m. Eritrėja buvo prijungta prie Etiopija, ir Asmara prarado sostinės statusą. Ji išliko tik Eritrėjos provincijos administraciniu centru, ir jos vystymasis labai sulėtėjo. 1961 m. prasidėjus Eritrėjos nepriklausomybės karui, Asmara nukentėjo nedaug. 1991 m. Eritrėjai tapus nepriklausoma, Asmara vėl tapo jos sostine.

## Modernistinė architektūra

Didžiausias miesto suklestėjimo laikotarpis siejamas su Italijos valdymu 1888-1943 m. Per šį laikotarpį vos 150 gyventojų turėjęs kaimelis išaugo iki beveik 100 tūkst. gyventojų turintį modernų miestą. Jis statytas panaudojant tuometines Europos technologijas ir kartojant tuo metu Europoje klestėjusius architektūrinius stilius, tokius kaip neorenesansas, Viktorijos, kubizmas, futurizmas ir kt. Italų valdymo laikotarpiu Asmaroje dygo naujos bažnyčios, bankai, muziejai, prabangios vilos. Europos architektai statyboms naudodavo vietines statybines medžiagas.

Miestas buvo statomas ir vystomas planingai. Didžiausia plėtra vyko tarp 1935 ir 1941 m., prioritetą skiriant modernizmui, siekiant paversti jį moderniausiu Afrikos miestu, įdiegti tuometines technologijas. Tuo metu Benito Mussolini turėjo planus Afrikoje įkurti antrąją Romos imperiją, ir Asmara tapo to meto kolonijizmo ir fašizmo simboliu. Miesto vystymąsi nutraukė Antrasis pasaulinis karas.

Iki mūsų dienų mieste išlaikyta originali ir vertinga prieškarinė architektūra, tačiau XXI a. pradžioje jai iškilo grėsmė dėl ekonominio vystymosi. Siekiant apsaugoti šį paveldą, pasiūlyta jį įtraukti į pasaulio paveldo sąrašą. Tai buvo padaryta 2017 metais, įvertinant Asmarą kaip puikų ankstyvojo modernizmo pavyzdį Afrikos kontekste.

## Galerija

Asmara_1935_Panorama_(2567806345).jpg|Asmaros vaizdas 1935 m.
Asmara,_museo_nazionale,_ingresso.JPG|Asmaros nacionalinis muziejus
Catholic_Cathedral.jpg|Katalikų bažnyčia Asmaroje
Asmara, teatro d'opera, 02.JPG|Asmaros operos teatras
Asmara University Eritrea.jpg|Asmaros universitetas
Asmara, ambasciata italiana (villa roma).JPG|*Villa Roma*, dabartinė Italijos ambasada 
Fiat tagliero, 07,0.JPG|*Fiat Tagliero* pastatas
Asmara, albergo italia, esterno 01.JPG|Viešbutis *Albergo*
Asmara, africa pension 01.JPG|Afrikos pensionas 
Asmara, ufficio postale, interno 01.JPG|Asmaros pašto interjeras
Embasoira hotel Asmara, Eritrea.jpg|*Embasoira* viešbutis
Casa degli italiani restaurant Asmara, Eritrea.jpg|*Casa degli Italiani* restoranas
Bf Asmara Gleisseite.JPG|Asmaros geležinkelio stotis
An old house in the European quarter built during Italian Eritrea in the early 19th century in Asmara, Eritrea.jpg|Gyvenamasis pastatas
Asmara, bar zilli 02.JPG|*Zilli* baras


## Susiję pasaulio paveldo objektai
* : Tel Avivo Baltasis miestas (2003)
* : Berlyno modernistinių namų kompleksas (2008)
* : Pampulijos modernistinis ansamblis (2016)
* : Jožės Plečniko kūriniai Liublianoje – į žmogų orientuoti miestovaizdžiai (2021)
* : Modernistinis Kaunas: optimizmo architektūra 1919-1939 m. (2023)

## Sportas
* Denden Club – futbolo klubas;
* Red Sea FC – futbolo klubas;
* Adulis Club – futbolo klubas;
* FC Al Tahrir – futbolo klubas;
* Hintsa FC – futbolo klubas;
* Asmara Brewery FC – futbolo klubas.

## Šaltiniai